Jørund Rytman (Fremskrittspartiet), 2013-06-21:
Vi lever i en tid da Norges konkurranseevne må komme mer i fokus. Jeg vil anta at det også er Norges konkurranseevne internasjonalt som er noe av grunnen til at regjeringen plutselig, etter åtte år, innser at noe må gjøres med f.eks. selskapsskatten, dvs. senke den. Derfor vil jeg bruke mine skarve 5 minutter på nettopp hvordan Norges konkurranseevne er per i dag. Jeg er veldig glad for at Høyres Erna Solberg i sitt innlegg nevnte og var bekymret over hvor elendig Norge gjør det i Verdensbankens kåring og analyse, ut fra deres «Doing Business». Ifølge vår egen NHOs konkurranseevnebarometer skårer Norge dårligst blant de nordiske landene. Ikke på noen av de områdene som sammenlignes, kommer Norge best ut. NHOs konkurranseevnebarometer sammenligner Norges konkurranseevne med våre viktigste handelspartnere i OECD og bygger på internasjonal statistikk og en spørreundersøkelse blant næringslivsledere. Mens Finland får tre førsteplasser, Danmark to og Sverige én, får Norge ikke en eneste. Norden generelt gjør det godt, men Norge er det landet i Norden som gjør det dårligst, til tross for store naturressurser og stor handlefrihet. Vi har muligheten – de rød-grønne har hatt muligheten til å gjøre noe med dette i åtte år. Verst ligger Norge an når det gjelder transportsektoren, bare Polen og Tsjekkia havner bak oss, men også innen forskning, innovasjon og skatt skårer Norge lavt. En annen analyse, fra The World Economic Forum, konkluderer med at Norge har de dårligste veiene i hele den vestlige verden. Vi kommer på 83. plass av 140 land som er med i denne relativt ferske rapporten. Ifølge denne analysen har Frankrike de beste veiene, men også andre «vinterland» kommer godt ut av denne internasjonale sammenligningen – Finland på 9. plass, Canada på 16. plass og Sverige på 25. plass. Norge havner altså på plass nr. 83, bak Jamaica og så vidt foran Ghana. I Nasjonal transportplan for 2014–2023 legges det tilsynelatende opp til en økning i veiinvesteringene. Men når planperioden tar slutt, altså selv etter elleve år, vil Norge fortsatt ha det dårligste veinettet i hele den vestlige verden. Jeg synes det er trist at vi nå ikke benytter sjansen til å satse massivt på veiutbygging for å bedre landets konkurranseevne. Særlig vil vi trenge det når olje- og gassvirksomheten i Norge avtar betydelig. Svært mange veiprosjekter som ikke er prioritert i Nasjonal transportplan, vil faktisk gi en langt større avkastning enn det Statens pensjonsfond utland har greid til nå, eller som det er sannsynlig at fondet vil klare i framtiden. The World Economic Forum har også en årlig rangering av verdens mest konkurransedyktige økonomier, der Sveits topper listen, med Singapore som nr. 2. Norge er nr. 15, altså dårligere enn våre naboland og handelspartnere – Finland nr. 3, Sverige nr. 4, Nederland nr. 5, Tyskland nr. 6, Storbritannia nr. 8 og Danmark nr. 12. Hvorfor er vi ikke nr. 1? Men det er et ørlite lyspunkt. Den internasjonale handelshøyskolen IMD i Sveits har også en årlig rangering av de mest konkurransedyktige land i verden. Her klatrer vi litt oppover og havner heldigvis på en sjetteplass. Men igjen må vi se oss slått av svenskene, som får en fjerdeplass, og Singapore en femteplass. På pallen har vi USA, Sveits og Hongkong. Vi har også kåringer som tar for seg konkurransedyktige byer. Her har vi heller ikke noen norske byer på toppen. Oslo havner helt nede på en 33. plass. På åtte år har regjeringen økt oljepengebruken, men veldig mye har gått til økt byråkrati og har medført høyere kostnader. Vi må tenke nytt. Fremskrittspartiet har lagt fram et offensivt og framtidsrettet opplegg for Nasjonal transportplan. Vi har allerede startet med oppfølgingen av dette i forbindelse med revidert nasjonalbudsjett for 2013. En kraftig satsing på samferdsel, skatte- og avgiftslettelser, forskning og kunnskap vil sørge for at Norge blir nr. 1 i verden i konkurranseevne og økonomisk frihet.